
1. CARACTERISTICI ALE EVOLUŢIEI ACTUALE A SOCIETĂŢII SPANIOLE

 

1. Coordonate ale procesului consolidării democraţiei în Spania

După căderea dictaturii lui Franco, în timpul procesului de consolidare a democraţiei, au avut loc schimbări importante ale sistemului politic spaniol. Clivajele tradiţionale care au marcat societatea spaniolă, legate de atitudinea faţă de monarhie şi faţă de religie s-au menţinut, iar lor li s-au adăugat marile provocări determinate de relaţia dintre centru şi periferie, dintre centrul politic şi celelalte regiuni ale ţării (mai ales Ţara Bascilor, Catalonia şi Galiţia). Deşi noua Constituţie, din 1978, a încercat să lanseze reforma administrativ-teritorială, ea nu a reuşit să răspundă nevoii de autonomie a acestor regiuni, unele dorind chiar independenţa. În acest context, partidele regionaliste au dobândit un rol important în politica spaniolă, alături de marile partide politice: Partidul Socialist Spaniol şi Partidul Popular. În acest context, ameninţarea terorismului din partea formaţiunilor separatiste a constituit o provocare pentru democraţiile occidentale, pentru societatea civilă spaniolă, chemată a reabilita valorile democratice.

Modelul spaniol de tranziţie – caracterizat de căutarea consensului între diferite partide politice, de ritmul susţinut al schimbărilor, de realizarea unor pacte sociale eficiente (precum cele de la Moncloa, Toledo)-a constituit un model de referinţă pentru ţările europene aflate în tranziţie, după 1989. După două decenii, Spania a devenit o democraţie liberală, cu o economie competitivă, o societate pluralistă, politic şi religios. Consensul spaniol, obţinut în perioada tranziţiei, s-a afirmat în procesul negocierilor dintre partidele liberale în legătură cu constituirea sistemului politic şi a unui pact social capabil a contracara riscurile majore ale tranziţiei (de ex. tentativa de lovitură de stat din 23 februarie 1981). În Spania, consolidarea democraţiei s-a realizat prin funcţionarea eficientă a sistemului de partide care a înregistrat două alternanţe politice, prin recunoaşterea specificităţilor regionale (prin crearea a 17 comunităţi autonome), prin laicizarea statului. Au existat însă şi numeroase dificultăţi ale procesului democratic, ale instituţionalizării democraţiei – întrucât regulile jocului democratic au fost greu interiorizate de către societatea spaniolă care a manifestat mari rezerve faţă de politic şi a pus în aplicare “pactul uitării” (pacto de olvido). Mişcarea societală spaniolă s-a aflat sub influenţa unor reforme importante precum recunoaşterea minorităţilor religioase (protestante, evreieşti, musulmane), instalarea unor noi raporturi între politic şi religie, construcţia unui model spaniol de laicizare. Alţi analişti au apreciat că demontarea vechilor structuri s-a făcut lent, că acestea şi-au manifestat inerţia ceea ce explică, în parte, conservatorismul politic spaniol.

În domeniul democraţiei constituţionale, demne de remarcat au fost dezbaterile referitoare la natura drepturilor fundamentale (relaţia dintre aceste drepturi şi garanţia lor instituţională, raportul dintre puterile publice şi sectorul privat, elaborarea unui catalog al drepturilor fundamentale etc.), precum şi evoluţia dreptului administrativ spaniol. O problemă centrală a fost studiul interacţiunii dintre sistemul juridic spaniol (mai ales, dreptul constituţional şi cel administrativ) şi cel comunitar.

În iunie 2001, Legea referitoare la partidele politice a garantat buna funcţionare a sistemului politic spaniol şi libertăţile fundamentale cetăţeneşti, încercând să limiteze acţiunile nedemocratice ale unor partide politice. Legea făcea clar distincţia între organizaţiile care îşi promovează ideile şi programele politice, respectând metodele şi principiile democratice şi respingea acţiunile altor formaţiuni care promovau violenţa, teroarea, discriminarea, excluderea sau violarea drepturilor şi libertăţilor cetăţeneşti. Legea a exclus astfel, din sistemul democratic spaniol, formaţiunea Herri Batasuna, datorită susţinerii pe care aceasta o acorda organizaţiei teroriste ETA.

 

1.2. Particularităţi ale modelului iberic de welfare state

După cincisprezece ani de la integrarea sa în Uniunea Europeană, Spania reprezintă o experienţă specifică de reconstrucţie a modelului spaniol de welfare state. Integrarea europeană a Spaniei a avut un impact deosebit asupra politicilor sociale, în relaţie cu modelul social european şi cu evoluţia economiei globale.

Stilul iberic al dezvoltării economice sociale şi politice a purtat amprenta istoriei şi specificului cultural al societăţii, marcate de trecutul său cultural, de puternica influenţă a bisericii catolice, de izolarea impusă de perioada dictaturii lui Franco şi, mai ales, de influenţa monarhiei. După căderea dictaturii, în timpul perioadei de tranziţie s-a desfăşurat un intens program de industrializare a economiei, însoţit de punerea în aplicare a unui sistem de protecţie socială specific fiecărei categorii ocupaţionale şi grupurilor sociale defavorizate. Cheltuielile pentru protecţie socială au reprezentat, în acea perioadă, 18,1% din PIB, crescând considerabil până în anul 1986.

Procesul de europenizare a societăţii spaniole, început mai ales odată cu integrarea Spaniei în Uniunea Europeană, în 1986, a determinat schimbări importante ale modelului spaniol, mai ales la nivel teritorial.

În această perioadă au avut loc numeroase modificări legate de modul de finanţare a comunităţilor teritoriale, de calitatea sistemelor de protecţie socială. Analiştii au evidenţiat faptul că, tendinţa creşterii cheltuielilor pentru protecţia socială a caracterizat perioada 1990-1993, urmată de o stabilizare a lor, în perioada îndeplinirii criteriilor de convergenţă, în vederea accesului la Uniunea Monetară.

În etapa menţinerii stabilităţii, s-au realizat însă schimbări calitative ale sistemului de protecţie socială, resursele fiind repartizate spre diferite sectoare ale protecţiei sociale (bătrâni, persoane cu dezabilităţi, familii sărace etc.). În finanţarea acestor programe, un rol deosebit l-a avut creşterea contribuţiilor populaţiei active, înregistrându-se o creştere remarcabilă a populaţiei active pe piaţa muncii.

Cercetătorii au pus în evidenţă faptul că, în Spania, sistemul protecţiei sociale a evoluat de la un tip de universalism la o tendinţă de aplicare selectivă, trecându-se de la sistemul de tip ocupaţional, aplicat în anii ’70, spre un sistem orientat spre cei care lucrează, spre tratamentul egal dintre femei şi bărbaţi, libera concurenţă a forţei de muncă, crearea a noi locuri de muncă. Această raţionalizare a sistemelor de protecţie socială a avut drept scop eficientizarea lor, valorificarea unor noi oportunităţi oferite de politica noului guvern conservator (perioada 1993-2004), de procesul de descentralizare care a marcat guvernarea.

Demn de remarcat este faptul că iniţiativele luate la nivel regional au fost absorbite de politicile naţionale, iar dialogul social a luat forme variate.

Modelul spaniol de welfare state reprezintă o formulă specifică de aplicare a modelului social european, în condiţiile dezvoltării economiei de piaţă de tip global şi al extinderii Uniunii Europene.

 

1.3. Specificul modelului spaniol de integrare europeană

Modelul spaniol de integrare în Uniunea Europeană reprezintă o experienţă relevantă pentru cercetarea modalităţilor specifice de integrare a unor noi state în comunitatea europeană, precum şi pentru abordarea temei specificului integrării europene, în general. Evoluţia participării Spaniei, ca actor important al Uniunii Europene, constituie un proces complex în care s-au îmbinat elemente de continuitate, dar şi elemente inovatoare, legate de substanţa şi stilul politicii de integrare. Ca etape importante ale procesului de integrare, menţionăm perioada 1986-1991, când Spania şi-a definit principalele coordonate ale integrării; perioada de criză şi parţiala redefinire a priorităţilor, până în anul 1996; perioada consolidării integrării europene, începută în anul 1996, când, la conducerea ţării a venit guvernul condus de Jose Maria Aznar. 

Prima perioadă a integrării Spaniei în Uniunea Europeană a fost apreciată de mulţi cercetători drept “anii de aur” ai parteneriatului, în care Spania a făcut mari eforturi pentru a-şi defini propria politică în raport cu comunitatea europeană şi a valorificat la maximum beneficiile interne şi externe ale integrării. Perioada de glorie a politicii socialiste, reprezentate de Felipe Gonzales, a beneficiat, pe plan internaţional, de un important suport socialist deşi, iniţial, pe plan intern, se manifestase un scepticism puternic legat de costurile integrării. Pe tot parcursul procesului de integrare, prin politica sa, Spania a trebuit să demonstreze că este un partener constructiv, responsabil, capabil de a se dezvolta, conform intereselor naţionale şi comunitare.

Semnificativ este faptul că definirea programului de reformă economică a fost realizată concomitent cu căutarea partenerilor externi majori pe plan internaţional (Germania, Franţa, SUA). Spania a susţinut de la început ideea uniunii monetare, pe cea a consolidării uniunii politice şi, mai ales, procesul extinderii Uniunii Europene. Acestea au devenit, de altfel, obiective pe termen lung ale politicii sale de integrare.

În această perioadă, Spania s-a afirmat, în acelaşi timp, ca un actor important al construcţiei europene, contribuind activ la dezbaterile legate de elaborarea Tratatului de la Maastricht, a Politicii Europene de Apărare şi Securitate. Toţi analiştii au remarcat faptul că Spania a reuşit să valorifice din plin sprijinul financiar european, precum şi oportunităţile oferite de libertatea circulaţiei forţei de muncă (600.000 de spanioli au trăit şi au lucrat în ţări membre ale Uniunii Europene). Un obiectiv important a fost participarea Spaniei la iniţiativele de politică externă europeană, precum şi la operaţiunile O.N.U., încercând astfel ca ea să devină un actor important pe scena politică internaţională. În perioada manifestării crizei economice din anii ’90, Spania şi-a menţinut ferm opţiunea europeană, deşi efectul negativ al crizei a redus uneori sprijinul populaţiei pentru procesul integrării. În perioada 1994-1999, guvernul spaniol a făcut eforturi remarcabile de a obţine 27% din fondurile structurale şi de coeziune europene, fonduri pe care a reuşit să le valorifice printr-o mobilizare exemplară, şi, ulterior, a îndeplinit criteriile de convergenţă. 

În 1996, guvernul conservator a avut misiunea de a continua programul integrării europene, dintr-o altă perspectivă politică, combinând elementele de continuitate cu schimbarea. Pe planul politicii externe, guvernul condus de José Maria Aznar s-a orientat spre strânsa colaborare cu Marea Britanie şi S.U.A., mai ales după evenimentele din 11 septembrie 2001. Spania a participat activ la dezbaterile referitoare la viitorul Europei şi la locul pe care îl va avea în arhitectura europeană definită de proiectul de Constituţie. Împreună cu Polonia, Spania a negociat dur modul de repartiţie a locurilor în noile instituţii europene, ceea ce a produs întârzierea negocierilor.

Numeroşi analişti au pus în evidenţă şi legătura dintre procesul integrării europene şi naţionalismul periferic, relaţia dintre integrare şi sistemul politic spaniol. În septembrie 2002, liderul basc Juan Jose Ibarretxe a propus, pe plan european, transformarea teritoriului basc în “stat asociat statului spaniol”, tentativă de redefinire profundă a politicii teritoriilor. După perioada dictaturii, sistemul politic spaniol a cunoscut un spectaculos proces de descentralizare, numit “procesul autonomic”, care a fost sursa unor tensiuni permanente. Constituţia din 1978 a reprezentat o soluţie consecventă şi pragmatică a acestei probleme, prin crearea celor 17 comunităţi autonome. În Ţara Bascilor, spaţiul politic era deosebit de fragmentat, în interiorul regiunii existând poziţii ideologice diferite care au dus la constituirea unui pluralism polarizat. Ultima iniţiativă a bascilor a constituit o temă importantă a politicii spaniole, impunând o abordare deschisă şi flexibilă a acestei probleme.

 

2. ALEGERILE LEGISLATIVE DIN MARTIE 2004 – MOMENT DECISIV AL SCHIMBĂRII POLITICE

 

2.1. Alegerile locale – un test electoral important

Alegerile municipale şi regionale, desfăşurate pe 25 mai 2003, nu au adus o răsturnare politică majoră a situaţiei, aşa cum se aşteptau unele cercuri politice din ţară, în special Partidul Socialist Muncitoresc Spaniol (PSOE, în opoziţie), care spera într-o “netezire” a drumului său spre alegerile legislative menite, în opinia liderilor socialişti, să-i propulseze în fruntea guvernului.

Partidul Popular, de guvernământ, a pierdut însă Comunitatea Autonomă Madrid, dar a recuperat Balearele, iar la municipale şi-a păstrat capitalele de provincie pe care le avea, cu excepţia oraşului Zaragoza, chiar dacă Partidul Socialist a fost în genere “partidul cel mai votat”, obţinând cu circa 300.000 de voturi mai multe decât partidul conservator (PP). Partidul Popular şi-a păstrat, aşadar, primăria Madridului, dar a trebuit să cedeze conducerea regiunii, în urma unei înţelegeri electorale realizate de PSOE cu comuniştii din Stânga Unită (IU).

Rezultatele slabe ale partidului de guvernământ au fost înregistrate acolo unde acesta se şi aştepta: în Castilla-LaMancha, Extremadura, Ţara Bascilor şi Catalonia. Dar conservatorii spanioli şi-au menţinut supremaţia în toate celelalte provincii şi au înregistrat chiar progrese în regiuni autonome considerate ca “ostile”, cum este Asturias. În Galiţia s-au menţinut la putere, în pofida scandalului generat de “cazul Prestige” (poluarea provocată de scufundarea vasului Prestige).

Partidul Socialist şi-a adjudecat regiunile sale tradiţionale, a câştigat regiunea Madrid, a înregistrat progrese în Aragon, dar a pierdut Balearele şi a înregistrat un regres, potrivit rezultatelor, în La Coruna, Barcelona şi alte câteva zone. Aceste rezultate au fost determinate, în opinia observatorilor, de reacţiile specifice ale electoratului spaniol la atitudinea candidaţilor faţă de problemele locale şi de charisma acestora, cu atât mai mult cu cât liderii “de la centru” au insistat pe probleme de interes mult mai general - războiul din Irak şi poziţia Spaniei alături de S.U.A., cazul Prestige şi felul în care acesta a fost rezolvat de guvernul de la Madrid - trezind mai degrabă un anumit dezinteres în rândul alegătorilor pentru municipale şi regionale. Observatorii politici comentau chiar că “liderii de la centru” au vrut ca alegerile locale să aibă un caracter de plebiscit, fiindcă au fost auzite multe critici în campania electorală la adresa atitudinii guvernului spaniol faţă de războiul din Irak şi faţă da cazul Prestige. Rezultatul acestei strategii a fost un relativ dezinteres al electoratului de rând faţă de obsesia politicienilor de a transforma “cu forţa” alegerile locale într-un pseudoscrutin legislativ, într-o “repetiţie” a alegerilor legislative, când în joc se va pune postul de prim ministru al Spaniei.

În acest context, scrutinul municipal şi regional din Spania nu a adus surprize majore. Micile răsturnări de situaţie rezultate din opţiunile exprimate la urne au fost atribuite unor orgolii politice locale, care au avut, desigur, rolul lor în perspectiva alegerilor legislative. Ca urmare, rezultatele acestui scrutin au demonstrat stabilitatea politică din acel moment, dar şi posibilele schimbări în viitor.

2.2. Principalele partide politice aflate în confruntare electorală

Istoria desfăşurării alegerilor legislative demonstrează că modul de scrutin proporţional n-a împiedicat bipolarizarea vieţii politice spaniole, între un câmp de centru-stânga (reprezentat de Partidul Socialist) care a guvernat în perioada 1982-1996 şi dreapta (reprezentată de Partidul Popular) care a reuşit să producă alternanţa democratică, accedând la putere în martie 1996.

Micile partide politice, mai ales de orientare naţionalistă (catalane, basce şi din Canare) au putut juca un rol de arbitri între putere şi opoziţie. Partidul Comunist spaniol a cunoscut în ultima perioadă o puternică eroziune electorală, ceea ce a determinat unirea sa cu alte mişcări de stânga, în cadrul formaţiunii Stânga Unită (Izquierda Unida), condusă de Julio Anguita. Partidul Comunist are încă o influenţă puternică în zona muncitorească, mai ales prin sindicatul Comisiile Muncitoreşti, care au avut o atitudine revendicativă.

Uniunea de Centru Democratică (UCD) devenită Centrul Democratic şi Social reprezintă formaţiunile politice spaniole de centru. Uniunea de Centru a fost creată de Adolfo Suarez (înlocuit ulterior de Leopold Galvo Sotelo) şi s-a aflat la guvernare în perioada de tranziţie democratică. Aceste forţe politice sunt în declin electoral, fiind concurate la stânga de Partidul Socialist, iar la dreapta de Partidul Popular. Actualmente, Centrul Democratic şi Social este condus de Calvo Ortega, dar a pierdut, în 2000, reprezentarea în parlament, mai ales pentru că cele două mari partide politice de la guvernare au aplicat politici de centru. Totuşi, aceste forţe politice îndeplinesc încă un rol de arbitru între forţele politice spaniole de stânga şi cele de dreapta.

Partidele politice naţionaliste sau regionaliste au rolul de a reprezenta şi promova interesele specifice regionale şi se manifestă activ pe plan politic şi social (mai ales partidele politice basce şi catalane). Aceste partide sunt foarte prezente în gestionarea problemelor comunităţilor autonome, dar au un rol important şi în afirmarea revendicărilor lor la nivel naţional.

Partidul Naţionalist Vasco este cel mai vechi şi cel mai puternic partid având 5 mandate de deputat în 1993 şi 1996. Acest partid are o ideologie de centru-dreapta pe eşichierul politic basc şi a semnat, în 1996, un acord cu Partidul Popular, după alegerile legislative. În cadrul acestor partide există şi partide care militează pentru independenţa regiunilor cum ar fi EA (Euskadiko Alkartasuna) sau HB (Herri Batasuna).

Partidele catalane sunt reprezentate de Convengencia I Unio (CIU) care a avut, în 1996, 16 deputaţi. Această formaţiune s-a constituit prin unirea dintre Convergenţa Democratică din Catalonia (de orientare centru-dreapta) şi Uniunea Democratică din Catalonia, de orientare creştin-democrată. Această reunire politică conduce guvernul din Catalonia, iar după 1996, conducătorul său, Jordi Pyjol, a afirmat o mai mare dorinţă de autonomie, mai ales în domeniul fiscal şi bugetar. Există şi alte partide regionaliste şi naţionaliste cum sunt Centrul Canaria, Uniunea Valenciana, autonomiştii din Andaluzia, Galiţia etc. În 1996, naţionaliştii au acumulat 32 de locuri din cele 350 ale Cortesului.

Mulţi analişti au sesizat prezenţa din ce în ce mai activă a forţelor de extrema dreaptă apropiate formaţiunilor politice de dreapta. Activitatea lor s-a intensificat prin remodelarea ideologiei lor, difuzate în cercuri universitare şi media care promovează xenofobia, atitudini neofasciste faţă de imigranţi. Înainte de desfăşurarea alegerilor, erau considerate drept neliniştitoare acţiunile unor grupuri paramilitare având legături şi cu reprezentanţi ai integrismului islamic

Partidul Socialist Spaniol (PSOE) este cel mai vechi partid spaniol, având un rol deosebit în perioada de tranziţie democratică, mai ales prin personalitatea lui Felipe Gonzales. Acest partid s-a remarcat prin ideologia sa de centru-stânga, cu caracter social-liberal. El reprezintă o federaţie de partide socialiste, existente la nivel regional şi naţional, cu rol important în guvernele locale autonome. Partidul Socialist are aşadar o puternică implantare populară, a rămas un partid de masă, chiar după cei 14 ani de exercitare a puterii. După 1996, socialiştii au intrat în opoziţie, reprezentând singura alternativă credibilă la guvernare. După pierderea alegerilor din 1996, Partidul Socialist Spaniol a intrat într-o criză profundă, liderul partidului, alături de toată conducerea, demisionând. J. Almunia, noul lider socialist a încercat refondarea partidului, urmând însă coordonatele principale ale liniei Gonzales: acceptarea euro, privatizarea, liberalizarea economiei. După înfrângerea suferită la alegerile legislative din 2000, s-a declanşat o nouă criză în interiorul partidului, prin confruntarea dintre orientarea centristă şi cea de stânga. La Congresul al XXXV–lea, a fost ales ca secretar general, José Luis Rodriguez Zapatero, el anunţând deschiderea unei noi căi în evoluţia mişcării socialiste spaniole: schimbare prin dialog, în acord cu noua societate. În timpul campaniei electorale, Partidul Socialist Spaniol a încheiat un acord electoral cu Verzii, conduşi de José Maria Mendiluce.

La alegerile locale, desfăşurate pe 23 mai 2003, socialiştii au obţinut victorii în marile oraşe din Galiţia, dar, pe ansamblu, au fost înfrânţi de Partidul Popular, în marile oraşe. Partidul Popular a ieşit totuşi învingător în 9 din 13 comunităţi autonome. La nivel local, socialiştii s-au confruntat, de asemenea, cu numeroase momente de criză, mai ales în relaţia cu Izquierda Unida şi cu formaţiunea teroristă ETA (în Catalonia).

În campania electorală pentru alegerile din martie 2004, liderul socialist José Luis Rodriguez Zapatero şi-a exprimat încrederea că poate câştiga alegerile – iar măsurile anunţate vizau, mai ales, combaterea violenţei domestice (numai în 2003 au fost înregistrate 30 000 de cazuri, în care 70 de femei au fost ucise).


Partidul Socialist a anunţat în timpul campaniei electorale ieşirea Spaniei din izolarea provocată de susţinerea intervenţiei americane în Irak, liderul său afirmând că va ieşi din “trio Azore”, unde a avut loc întâlnirea din 16 martie 2003, dintre George Bush, José Maria Aznar şi Tony Blair, întâlnire care, conform opiniei socialiştilor, a dus la fracturarea Europei.

Partidul Popular, urmaşul Alianţei Populare, partid legat de moştenirea franchistă, era la crearea sa în 1989, un cartel de şapte partide care au fuzionat ulterior şi care reunea mulţi foşti miniştri ai regimului Franco. În 1990, la conducerea Partidului Popular a fost ales José Maria Aznar, lider ce a dat o nouă traiectorie evoluţiei partidului. În 1996, programul de guvernare urmărea respectarea strictă a criteriilor de la Maastricht, printr-un plan de austeritate şi privatizare, însoţite de dialog social. În campania electorală, partidul a invocat rezultatele obţinute pe plan economic, mai ales prin încurajarea consumului, moderaţie salarială, intensificarea privatizării sectorului bancar, electricităţii, telecomunicaţiilor (societăţile Telefonica, Retevision), petrolului (Repsol), siderurgiei (Aceralia). Guvernul a reuşit să realizeze, de asemenea, un program de creare a noi locuri de muncă (mai ales prin contracte de muncă pe perioade determinate). În încercarea de a se adapta la noile moduri de reprezentare specifice democraţiei contemporane, Partidul Popular spaniol a reuşit să realizeze schimbări importante la nivel organizaţional, mai ales vizând conducerea. Structurarea puterii în cadrul partidului a pus în evidenţă rolul deosebit al elitelor politice care au dat o identitate specifică partidului şi au conceput în mod original relaţiile intraorganizaţionale. Personalitatea politică deosebită a liderului Partidului Popular, José Maria Aznar, a avut un rol determinant în consolidarea şi înnoirea forţelor politice conservatoare în Spania, dar şi pe plan internaţional.

În acelaşi timp, la nivel organizaţional, au fost întărite structurile teritoriale, menţinându-se însă sistemul vertical de control, o structură de putere centralizată. În această perioadă s-a manifestat o creştere a gradului de profesionalizare şi specializare a oamenilor politici din cadrul partidului. Evoluţia ascendentă a Partidului Popular a avut faze distincte, de la formarea sa, până la etapa stabilizării şi consolidării – toate purtând însă marca modelului fondaţional. Victoria în alegerile din 2000 s-a bazat pe buna conjunctură economică care a oferit guvernului imaginea de bun gestionar, în timp ce socialiştii suportau încă reputaţia negativă din vremea celor 14 ani de guvernare.

La Convenţia desfăşurată la începutul acestui an, Partidul Popular a prezentat bilanţul celor 8 ani de guvernare, intitulat “Opt ani de lucru bine făcut”. În discursul său, José Maria Aznar amintea rezultatele economice deosebite ale guvernării: creşterea economiei cu 64%, a venitului pe cap de locuitor cu 36% (87% din venitul mediu european), creşterea numărului locurilor de muncă cu 4,3 milioane, ceea ce a făcut ca şomajul să scadă de la 23% în 1996 la 11%. Valorificând electoral aceste rezultate, premierul spaniol sublinia nevoia ca alegerile legislative să acorde posibilitatea Partidului Popular să continue acest progres economic şi social, să asigure stabilitatea instituţională necesară respectării angajamentelor politice în viitor. Liderul conservator amintea, în acest context, că Spania trebuie să meargă înainte, cu zonele sale de lumină şi umbre şi, mai ales, faptul că ţara sa va trebui să-şi asume în continuare responsabilităţile pe plan internaţional.

Înaintea alegerilor din martie 2004, José Maria Aznar a anunţat retragerea sa de la conducerea partidului şi desemnarea lui Mariano Rajoy în funcţia de preşedinte al Partidului Popular. Greva generală declanşată în 2002, precum şi dezastrul ecologic produs de Prestige, în noiembrie 2003, au afectat puternic imaginea guvernului conservator. Noul lider, Mariano Rajoy, s-a prezentat ca un candidat al schimbării, dar n-a reuşit să păstreze coeziunea partidului. 

Mariano Rajoy, în vârstă de 48 de ani, ales în anul 2003 preşedinte al Partidului Popular, a ocupat în ultimii 8 ani numeroase posturi ministeriale (ministru al Funcţiei publice, al educaţiei şi culturii, ministru de interne, iar din 2002 era purtătorul de cuvânt al partidului. În acestă campanie electorală, partidul său şi-a propus să realizeze o profundă reformă a statului, mai ales la nivel teritorial. Această reformă încerca să amelioreze reprezentarea şi participarea directă, permanentă, a comunităţilor autonome la organismele internaţionale – ceea ce presupunea modificarea statutului de autonomie. Proiectul numit “planul Ibarrexte” revendicase pentru Ţara Bascilor un statut de liberă asociere cu Spania, prerogative noi în diferite domenii (justiţie, imigrare etc), drept la autodeterminare. Acest proiect avea nevoie pentru a fi aprobat de votul a 2/3 din membrii parlamentului, de o revizuire a Constituţiei şi de o adoptare prin referendum. În cadrul Partidului Socialist, dezbaterile referitoare la concepţia despre unitatea statală au declanşat divergenţe greu de controlat. În acest context, Partidul Popular a afirmat în timpul campaniei electorale, faptul că va menţine autonomia regională conform Constituţiei din 1978, respingând “aventura” schimbării acestei autonomii. În acelaşi timp, partidul conservator a subliniat lipsa de unitate a Partidului Socialist care “nu mai este un partid naţional, având 17 programe, unul pentru fiecare regiune autonomă". 

Cu ocazia aniversării Constituţiei, la 6 decembrie 2003, José Maria Aznar, s-a declarat apărătorul acestei Constituţii, evidenţiind “riscurile revizionismului" bascilor şi catalanilor. El a subliniat că problemele centrale ale spaniolilor sunt problemele economice: creşterea economică, crearea locurilor de muncă şi, mai ales, asigurarea securităţii.

Sondajele de opinie preelectorale arătau un avans semnificativ al Partidului Popular, socialiştii încercând doar să împiedice obţinerea majorităţii absolute de către conservatori. Atentatele teroriste din 11 martie 2004 au răsturnat această situaţie electorală şi au schimbat radical agenda electorală.

Atentatele teroriste din 11 martie 2004, de la Madrid, au constituit un context dramatic al manifestării reacţiei populaţiei faţă de politica Spaniei de susţinere a SUA în Irak (90% din populaţie se pronunţa împotriva războiului). La retragerea sa, José Maria Aznar declara că are conştiinţa împăcată şi orgoliul de a fi servit Spania pe care o considera mai bună ca în 1996.

 

1. Rezultatele alegerilor legislative din martie 2004

Parlamentul spaniol (Cortes Generales) este compus din două Camere: Senatul şi Congresul Deputaţilor. Camera inferioară a Parlamentului are, în principiu, 350 de locuri, ocupate prin desfăşurarea unui scrutin proporţional plurinominal. Cele 50 de provincii spaniole sunt reprezentate de cel puţin doi deputaţi (unul singur pentru Ceuta şi Melilla), restul mandatelor fiind repartizate în funcţie de populaţia provinciilor. Lista trebuie să obţină minimum 3% din voturi pentru a fi reprezentată în Congresul Deputaţilor.

Senatul are 208 membri aleşi prin sufragiu universal (senatorii din provincii) şi 49 reprezentanţi desemnaţi de cele 17 comunităţi autonome (senatorii din comunităţi). Fiecare provincie alege, indiferent de numărul locuitorilor săi, 4 senatori (cu excepţia Ceuta şi Melilla care aleg 2 şi insulele Baleare şi Canare care aleg 3 pentru fiecare mare insulă – Grand Canaria, Majorca şi Tenerife). Fiecare comunitate autonomă alege un senator, plus un senator suplimentar pentru fiecare milion de locuitori. Alegerile senatoriale se desfăşoară în aceeaşi zi cu alegerile pentru Congresul deputaţilor.

Alegerile legislative din 14 martie 2004 s-au desfăşurat în contextul tragic determinat de atentatele teroriste din 11 martie 2004. 

Electoratul spaniol a sancţionat Partidul Popular pentru reacţia sa faţă de aceste atentate şi pentru politica de susţinere a intervenţiei S.U.A. în Irak. S-a produs astfel cea mai mare răsturnare electorală din istoria politică a Spaniei. După tragicele evenimente din 11 martie 2004, participanţii la marile demonstraţii de protest au solicitat guvernului amânarea alegerilor, până la aflarea adevărului asupra atentatelor. Oficialităţile spaniole au insistat însă ca alegerile să aibă loc la data stabilită şi au anunţat cu întârziere pistele cercetărilor care indicau implicarea organizaţiei teroriste Al Qaida. Aceste date au repus în discuţie cea mai controversată decizie a guvernului conservator condus de José Maria Aznar: participarea Spaniei la războiul din Irak. Demonstraţiile de protest care au avut loc în faţa sediilor Partidului Popular subliniau faptul că spaniolii condamnau această decizie, afişând lozinci de tipul: “sunt războaiele voastre şi morţii noştri”, “din cauza ta plătim toţi”, cerând adevărul şi respingând încercarea de manipulare a opiniei publice. În aceste condiţii, Partidul Socialist Muncitoresc Spaniol (PSOE) a fost protagonistul unei răsturnări electorale fără precedent, învingând Partidul Popular (PP), al premierului José Maria Aznar, în alegerile legislative. Formaţiunea lui Luis Rodriguez Zapatero a obţinut 42,64% din voturi, aproape 11 milioane, cel mai mare sprijin în cei 27 de ani de alegeri democratice, şi 164 de locuri în Congresul Deputaţilor, în timp ce Partidul Popular, formaţiunea lui Mariano Rajoy, a întrunit 37,64% din sufragii, cu 700.000 de voturi mai puţin decât în anul 2000.

În urma desfăşurării alegerilor, locurile din Congresul Deputaţilor sunt repartizate după cum urmează: Partidul Socialist Muncitoresc Spaniol (PSOE): 164 de locuri (42,64% din voturi); Partidul Popular (PP): 148 de locuri (37,64%); Convergencia i Unio (CIU): 10 locuri (3,24%); Esquerra Republicana de Catalunya (ERC): 8 locuri (2,54%); EAJ-PNV: 7 locuri (1,63%); Stânga Unită: 5 locuri (4,96%); Coaliţia Canaria (CC): 3 locuri (0,86%); alte partide: 5 locuri. Participarea la aceste alegeri a fost de 77,21%.

În Senatul spaniol, Partidul Popular a întrunit o majoritate relativă, obţinând 102 locuri de senatori din cele 209 care s-au reînnoit (din totalul de 259). Partidul Popular, care a pierdut 25 de senatori în raport cu alegerile precedente (din anul 2000), a devansat Partidul Socialist (PSOE), care a întrunit 81 de fotolii de senator (mai mult cu 28 de locuri faţă de anul 2000). Coaliţia de stânga catalană a obţinut 12 locuri (mai mult cu 4 locuri faţă de anul 2000). Naţionaliştii basci şi-au păstrat cele 6 locuri de senatori, în timp ce omologii lor catalani au pierdut jumătate din ele, având 4 locuri (în loc de 8 în anul 2000).

Alegerile pentru legislativul local din Comunitatea autonomă Andaluzia au fost câştigate de PSOE-Andaluz, cu 61 de locuri (50,27% din voturi); PP-37 de locuri (31,79%); IU-6 locuri (7,51%); PA-5 locuri (6,19%). Participarea a fost de 75,85%.

 

 

 

2.4. Semnificaţia politică a alegerilor şi priorităţile viitorului guvern

Liderul Partidului Socialist Muncitoresc Spaniol (PSOE), José Luis Rodriguez Zapatero, câştigător al alegerilor generale, a declarat, în prima sa intervenţie, că prioritatea sa va fi combaterea terorismului şi a amintit victimele atentatelor din 11 martie de la Madrid. După trei zile de la tragedia care a cauzat moartea a 200 de oameni şi a făcut peste 1400 de răniţi, Rodriguez Zapatero a afirmat că este “pregătit” să-şi asume responsabilitatea “guvernului schimbării”, stabilindu-şi ca obiectiv major combaterea tuturor formelor de terorism. Viitorul prim ministru s-a angajat să guverneze pentru toţi spaniolii, să conducă o “tranziţie liniştită" şi i-a întins mâna lui Mariano Rajoy, liderul Partidului Popular, pentru a coopera în rezolvarea problemelor importante ale ţării. Rodriguez Zapatero a anunţat, de asemenea, că va convoca toate partidele democratice pentru a căuta unitatea şi pentru a concentra eforturile în lupta împotriva terorismului. ”Guvernul schimbării va acţiona pe baza dialogului, a responsabilităţii şi a transparenţei”, a subliniat liderul socialist, care a adăugat că va acţiona pentru “coeziune, înţelegere şi pace”. În cursul unei conferinţe de presă, alături de preşedintele guvernului spaniol, José Maria Aznar, şi vicepreşedintele Rodrigo Rato, Mariano Rajoy a dat asigurări că partidul său va desfăşura o “opoziţie loială”. El a subliniat, totodată, necesitatea ca Spania să aibă “stabilitate instituţională” şi un “guvern cu capacitate de decizie”. “Prioritatea naţională” în acţiunea guvernului trebuie să fie “înfrângerea terorismului”, ceea ce trebuie să se realizeze pe baza “unităţii şi forţei sistemului democratic”, a spus Mariano Rajoy, care a evidenţiat “deplina disponibilitate a Partidului Popular faţă de acest efort”.

Viitorul şef al guvernului spaniol, José Luis Rodriguez Zapatero, a anunţat că va constitui un guvern “monocrom” format în întregime din miniştri ai Partidului Socialist Muncitoresc Spaniol, un guvern descris de el ca eficient, fiabil, deschis dialogului şi tolerant.

Cu cele 164 de locuri obţinute în Parlamentul de la Madrid, Partidul Socialist (PSOE) devansează cu 16 deputaţi Partidul Popular, dar îi lipsesc 12 locuri pentru a obţine majoritatea absolută. Această majoritate relativă îi va obliga pe socialiştii spanioli să caute sprijin parlamentar la alte formaţiuni politice, cum ar fi Stânga Unită (IU), formată în jurul comuniştilor, care, deşi în scădere, a obţinut 5 locuri, sau republicanii catalani independenţi (ERC) care, cu cei 8 deputaţi ai săi, au promis Partidului Socialist un sprijin condiţionat, ce cuprinde inclusiv un nou sistem de finanţare a acestei regiuni a Spaniei, Catalonia.

Într-o declaraţie de presă, viitorul ministru de finanţe al Spaniei, Miguel Sebastian, a dat asigurări investitorilor că noul guvern socialist va fi “riguros şi ortodox” în managementul său economic. “Vom aplica un program economic ortodox, bazat pe stabilitate bugetară, continuitatea liberalizării şi o reformă amplă a sistemului fiscal”, a declarat Miguel Sebastian.

În programul lor, socialiştii au promis să stopeze tendinţa de pe piaţa imobiliară spaniolă, unde preţurile au crescut de peste două ori, fără a provoca însă o prăbuşire a valorii proprietăţii şi să simplifice complicatul sistem fiscal, reducând impozitele pentru cei cu venituri mici, dar şi facilităţile care permit care permit evaziunea fiscală. “Va fi o separare strictă între politică şi afaceri” a promis viitorul ministru de finanţe spaniol, economist care a condus mult timp departamentul de cercetare al BBVA, a doua mare bancă a Spaniei.

După victoria neaşteptată în alegeri, José Luis Rodriguez Zapatero, liderul Partidului Socialist, adept al “noii căi”, va avea misiunea de a realiza noul guvern ce beneficiază de o majoritate relativă în parlament. Opozant al războiului din Irak, Rodriguez Zapatero apreciase această intervenţie ca pe o violare a dreptului internaţional. El a anunţat de altfel, ca o prioritate a guvernului, lupta împotriva terorismului şi retragerea trupelor spaniole din Irak. Încă de la instalarea sa în fruntea Partidului Socialist, în anul 2000, Rodriguez Zapatero subliniase intenţia sa de a moderniza partidul, de a lansa ceea ce el numea “noua cale” (Nueva via). În acest demers, noul lider s-a confruntat cu mari dificultăţi în partid, ceea ce l-a determinat să facă apel la un “sfat al înţelepţilor” (numit G 10, format din cei care aveau experienţa guvernării socialiste din anii ’80). 

Una din marile provocări ale viitoarei guvernări va fi abordarea dosarului regiunilor, Ţara Bascilor, Catalonia şi Andaluzia aspirând la o reformă a statutului lor de autonomie. Iniţial, atât Partidul Popular cât şi Partidul Socialist au respins proiectul basc, dar au avut atitudini diferite faţă de celelalte regiuni. Proiectul elaborat de Juan José Ibarreetxe propunea un model de relaţie de tip confederal cu statul spaniol care reprezenta o ruptură în raport cu “statutul autonomiei" existent, consacrat de Constituţia din 1978. Proiectul prevedea recunoaşterea dreptului la autodeterminare a poporului basc care ar fi trebuit să fie realizată prin organizarea unui referendum. Proiectul a fost contestat de Partidul Popular, în noiembrie 2003, în faţa Tribunalului Constituţional.

Modelul actual al statului, apropiat de modelul federal, acordă celor 17 comunităţi autonome competenţe în domeniul serviciilor publice (sănătate, educaţie, servicii sociale), asigură respectarea specificităţii comunităţilor, în special a limbilor proprii. Fiecare comunitate dispune de guvern, parlament propriu şi de un tribunal superior.

Proiectul suveranist basc a fost susţinut doar de guvernul basc, format din Partidul Naţionalist Basc (PNV) şi Stânga Unită (UI) care se confruntă cu partidele naţionaliste ce deţin o pondere de 50%. Noua conducere a Partidului Naţionalist (PNV) şi noul lider al acestuia, José Jon Imaz, poate reprezenta o reconsiderare a acestei revendicări.

În Parlamentul catalan, s-a discutat, de asemenea, un proiect de reformă a statutului de autonomie susţinut de principalele partide politice: Partidul Socialist, naţionaliştii din Convergenţa şi Uniune (CIU), Stânga Republicană (ERC) şi Stânga Unită (IU). Partidele catalane consideră că este necesară ameliorarea mecanismelor de finanţare a autonomiei, fiind încă neclară poziţia faţă de celelalte probleme aflate în discuţie.

Comunitatea andaluză aspiră, de asemenea, la o reformă a statutului său actual, promovată de guvernul socialist condus de Manuel Chaves, mai ales pentru adaptarea la schimbările produse de imigraţia masivă. Propunerile sale nu intră însă în conflict cu prevederile constituţionale.

Analiştii apreciază că noul guvern socialist va fi pus în situaţia de a adopta o poziţia deschisă, flexibilă faţă de aceste probleme existând încă o marjă de acordare a autonomiei, în cadrul aceluiaşi model de distribuire a competenţelor, fără să fie nevoie de o reformă constituţională. În acest context, va fi posibilă deschiderea unei noi etape a dialogului teritorial pentru a perfecţiona modelul constituţional actual (inclusiv în domeniul impozitelor, fără a atinge principiul unităţii fiscale). Riscul major al apariţiei unor tensiuni politice şi a unor acţiuni teroriste impune renegocierea dezvoltării modelului teritorial spaniol.

JOSÉ LUIS RODRIGUEZ ZAPATERO

Fişă biografică

 

 

	Născut la 4 august 1960, în Valladolid, José Luis Zapatero a absolvit Facultatea de drept, în 1982, la Universitatea Leon.

În perioada 1982-1986 a fost lector universitar în cadrul aceleaşi Universităţi, unde a fost ales secretar al grupului socialist, în 1988. În 1986, a fost ales ca membru al Parlamentului, iar în anul 2000 a devenit secretar general al Partidului Socialist.

Provenit dintr-o familie în care bunicul a fost ucis de trupele lui Franco, în timpul războiului civil, José Luis Zapatero s-a distins printr-o orientare ideologică fermă, socialistă – câştigând admiraţia politică a lui Felipe Gonzales. El a promovat în cadrul partidului concepţia “noii căi” (Nueva Via) şi a promis electoratului că va construi “Spania pe care o merităm”.

La începutul lunii aprilie, José Luis Zapatero va fi investit oficial în funcţia de prim-ministru al Spaniei.

